260 
PIÈCES A L’APPUI. 
Car ce beau don à peu d’effect lui monte 
Se de mes biens je n’y metz affluence, 
Et ne tient-on au jour d’huy quelque conte 
D’aucun humain tant soit beau, fin de compte, 
S’il n’est par moy levé en audience ; 
Mais, s’il me plait lui prester assistence, 
Je lui parfaiz sa beauté corporelle 
En reformant telle œuvre naturelle. 
Et se Nature a formé et tissu 
Ung corps humain let et deffiguré, 
Qui soit boiteux, contrefait et boussu, 
Très-mal parlant, de basse main yssu, 
Digne d’estre de tous aventuré , 
S’il n’est par moy de grans biens poincturé. 
Et par mon vueil mis en ma bonne grâce, 
11 n’est sy grant qui ne lui face place. 
Au semblable prenez ung chevalier 
D’estat royal ou de grant baronnie 
Qui peut-estre n’a maille ne denier, 
Revenues, ne blé en son grenier, 
Et sy convient que tost il se marie, 
Ung bon marchant ne lui baillera mie 
Sa fille ou niepce , ains lui contredira, 
Et escondit le noble s’en ira 
Mais s’ung vilain a des biens de fortune 
Et est pourveu de revenus ou rente, 
Tantost mourra une face commune 
Qu’il est amé de chascun et chascune, 
Et que digne est d’avoir femme très-gente ; 
Parce moyen ung chascun lui présente 
Sa fille à femme et volentiers lui donne, 
Sans aviser se sa naissance est bonne. 
Mieulx vault estre bien fortuné que saige, 
En bien heureux vault mieulx que fils de roy. 
Il n’est honneur, puissance, vasselaige, 
Bruit, los, ne bien, haultesse de coraige, 
Qui prouffile, se n’est par mon arroy. 
Car je gouverne et chevaulx et charroy. 
Je faiz verser l’où on n’a pas de doubte 
Et la cause est pour ce que n’y voy goûte. 
L’ung est eureux par moy en biens mondains, 
L’autre n’y a pour tous biens que malheur. 
L’ung est doubté et ses coffres sont plains, 
Et l’autre n’a ne l’estrain ne les grains. 
L’ung a plaisir, l’autre n’a que doleur; 
L’ung est eureux en armes par valeur. 
L’autre n’y est qu’aprentif ydyote. 
L’ung chante bien, et l’autre n’y scet note. 
Eureux en jouste, eureux en marchandise, 
Eureux en femme, eureux enjeu de déz, 
Eureux en eaue, eureux en entreprise, 
Eureux en sens, eureux en coquardise, 
Eureux bien tart, eureux ains qu’il soit néz, 
Eureux par tout, eureux à tous les léz, 
Par tous moyens trouverés des eureux. 
Et d’autre part autant de maleureux. 
Eureux ne peut chéoir que sur ses pies, 
Et maleureux sans hurter tantost verse ; 
Eureux ne craint ne mal temps ne meschiés, 
Et maleureux treuve les faulx marchiés, 
Car son maleur à tous cops le renverse; 
L’ung m’aime trop, l’autre me dit diverse; 
Mais c’est en vain, car mon commun usaige 
Est de tourner maintesfois mon visaige. 
Car au jour d’uy je suis à tel amye, 
Et est par moy monté en hault degré 
A qui demain je seray ennemie. 
Et tout son eur je ne lui lairay mie. 
Ains douray tout ailleurs bon gré mal gré, 
Et autre n’a maison, vigne ne pré, 
Qui en aura et d’autres biens assez 
Qui par autruy ont été amassez. 
